Pembiakan kanin

**Pembiakan kanin** ialah proses pembiakan seks pada anjing bela jinak, serigala, koyote, dan spesies kanin lain.

## Anatomi dan perkembangan seks kanin

### Sistem pembiakan jantan

#### Tisu erektil
Seperti semua mamalia, zakar anjing terdiri daripada tiga keping tisu erektil. Ini merupakan dua korpus kavernosum dan korpus spongiosum tunggal yang bersinambung di dalam glans. Perbezaan ketara daripada zakar manusia ialah bahagian terlihat semasa ereksi terdiri sepenuhnya daripada glans.

Otot retraktor tercantum pada batang zakar. Ini ialah otot licin berpasangan yang digunakan untuk meretrak zakar ke dalam kulupnya.

#### Glans
Glans anjing terdiri daripada dua bahagian: Di belakang bahagian bawah panjang (*[[kepala zakar#Haiwan lain|pars longa glandis]]*), terletak "simpulan" (bebuli glans) yang mengembang hanya selepas menembusi faraj dan menyebabkan anjing jantan kekal di dalam betina ("ikatan") selama sesuatu tempoh selepas ejakulasi (biasanya selama antara 5 minit dengan 20 minit). Ini meningkatkan peluang persenyawaan dan mencegah, walaupun untuk tempoh singkat, pelamar lain daripada mengawan dengan betina tertentu.

Di belakang simpulan, zakar adalah sangat boleh lentur dalam arah mendatar yang membolehkan jantan turun dari punggung sambil kekal terikat.

#### Batang
Batang zakar anjing tidak terlihat, walaupun semasa ereksi; walau bagaimanapun, laluannya dapat dirasai bermula pada simpulan, melepasi antara tungkai belakang dan terus sehingga dubur.

#### Bakulum dan uretra

Di dalam korpus spongiosum, terletak bakulum. Ini membolehkan anjing jantan memasuki faraj sebelum tisu erektil membengkak. Uretra terletak di dalam alur yang menghadap ke bawah pada bakulum dan berakhir di hujung zakar ("cuaran uretra").

Semasa ereksi, suatu condongan kecil betul-betul di atas cuaran uretra dapat dilihat. Ini kerana kulit di hujung zakar disambungkan melalui rawan ke bakulum. Apabila tisu erektil membengkak, saiz bakulum dan tisu penghubung kekal malar, lalu menarik balik kulit di hujungnya.

#### Kulup
Kulup sepenuhnya mengelilingi glans semasa tidak tegang. Bahagian belakang ditumbuhi berselang-seli dengan kulit abdomen. Bahagian hadapan, yang hampir mencecah pusat, adalah bebas. Kulup dalaman, sama seperti glans, dilitupi dengan membran bermukus dan kulup luaran dilitupi dengan epidermis normal berbulu.

### Sistem pembiakan betina

### Perkembangan
Pada anjing bela jinak, kematangan seks (kebalighan) berlaku pada usia antara 6 bulan dengan 12 bulan untuk kedua-dua jantan dan betina, walaupun ini dapat ditangguhkan sehingga usia dua tahun untuk sesetengah baka besar. Kebuntingan adalah mungkin sebaik kitaran estrus pertama berlaku, tetapi pembiakbakaan tidak disyorkan sebelum kitaran kedua. Seperti spesies bela jinak lain, pembelajinakan telah membiakbakakan individu secara terpilih untuk libido lebih tinggi dan kitaran pembiakbakaan lebih awal dan lebih kerap pada anjing berbanding dengan yang pada leluhurnya.

## Kitaran pembiakan betina
\
Purata panjang kitaran pembiakan untuk betina ialah 4–48 hari. Setiap baka mempunyai kitaran sendiri yang terbina dalam genetiknya, yang menjadikan masanya dalam kemuncak unik bagi baka sendiri, lantas menjadikan baka silang terbuka kepada panjang kitaran baharu; 4–48 hari dalam kemuncak disahkan sebagai julat masa yang paling tepat direkodkan dan terbukti sebagai batas untuk tempoh masa untuk betina berada dalam kemuncak. Betina mencapai kematangan seks (kebalighan) semuda usia tiga bulan dan jarang melebihi sembilan bulan untuk baka lebih besar. Terdapat kebolehubahan besar dari segi usia pematangan antara baka, malah dalam baka anjing.
# **Proestrus**, bilamana telur di dalam ovari mula menjadi matang dan paras estrogen mula meningkat, ialah peringkat pertama kitaran pembiakan. Semasa peringkat ini, betina, walaupun tidak reseptif, menarik jantan. Perubahan awal termasuk pembengkakan bibir vulva, yang menjadi mudah lentur, jumlah kecil leleh faraj berdarah, kencing kerap, dan tanda kegelisahan. Proestrus pada umumnya berlangsung selama sembilan hari.
# **Estrus** menyusul, bilamana paras estrogen adalah tinggi, telur matang dikeluarkan dari kedua-dua ovari, dan betina menjadi reseptif secara fizikal dan mental kepada persanggamaan. Hanya semasa estrus, persanggamaan akan menyebabkan kebuntingan.
#: Semasa proestrus dan estrus, betina mungkin mempunyai lelehan jernih, berbaur darah, atau berdarah. Anjing semasa kedua-dua peringkat ini kerap dirujuk secara tidak rasmi sebagai anjing yang berada dalam kemuncak. Panjang kitaran ini sangat berbeza-beza antara baka dan juga antara individu sebaka. Proestrus dan estrus dapat berlangsung selama bila-bila tempoh dari lima hari hingga 21 hari.
# **[[Kitaran estrus#Empat fasa|Diestrus]]** ialah tempoh susulan pengawanan. Diestrus berlangsung selama hampir-hampir 56 hari hingga 60 hari pada betina bunting dan 60 hari hingga 100 hari pada betina tidak bunting. Dalam kedua-dua tempoh ini, paras progesteron adalah tinggi. Oleh sebab profil hormon betina bunting dan betina dalam diestrus adalah sama, kadang-kadang betina tidak bunting melalui tempoh kebuntingan semu. Pada masa itu, ia mungkin bertambah berat, mengalami perkembangan kelenjar susu, mengeluarkan susu, dan mempamerkan tingkah laku persarangan.
# **Anestrus** ialah tempoh tersisa, iaitu masa ketenangan pembiakan. Betina tidak mempunyai tarikan kepada pengawanan. Anestrus pada umumnya berlangsung selama empat bulan hingga lima bulan.

## Persanggamaan

Seperti kebanyakan tetrapod, persanggamaan kanin melibatkan jantan yang menaiki punggung betina dari arah belakang, iaitu kedudukan yang dalam bahasa basahan dirujuk sebagai "gaya anjing" tetapi tidak mempunyai asal usul yang diketahui secara spesifik. Apabila kanin jantan berminat untuk menaiki punggung betina, jantan menghidu vulva betina, yang, untuk betina dalam peringkat estrus, telah dirembesi dengan metil p-hidroksibenzoat. Jika betina tidak reseptif, ia mungkin duduk, berbaring, menyentap, berundur, atau juga tidak bekerjasama. Jika betina reseptif, ia berdiri diam-diam dan menahan ekornya ke tepi. Jantan kerap terus memeriksa belakang betina, sebelum menaiki punggung betina dari arah belakang sambil mencuba penembusan dengan zakarnya.

Tidak seperti hubungan seks manusia, bilamana zakar lelaki lazimnya menjadi tegang sebelum memasuki perempuan, persanggamaan kanin melibatkan jantan yang mula-mula menembusi betina, kemudian pembengkakan zakar hingga ereksi berlaku, yang biasanya berlaku dengan cepat. Pada masa penembusan, zakar kanin adalah tidak tegang dan hanya dapat menembusi betina kerana zakarnya menyertakan sebatang tulang nipis yang dipanggil "bakulum", iaitu ciri bagi kebanyakan mamalia berplasenta. Apabila jantan mencapai penembusan, jantan biasanya memegang betina dengan lebih erat dan menujah dalam-dalam. Pada masa ini, zakar jantan mengembang dan ada kepentingan supaya bebuli glans berada cukup jauh ke dalam agar betina dapat memerangkap zakar.

Kanin jantan ialah satu-satunya haiwan yang mempunyai bebuli glans mengunci, yang lazimnya dikenali sebagai bebuli atau simpulan, iaitu kawasan sfera tisu erektil di pangkal zakar. Semasa persanggamaan dan hanya selepas zakar jantan sepenuhnya berada di dalam faraj betina, bebuli glans membengkak dengan darah. Apabila faraj betina kemudiannya mengecut, zakar menjadi terkunci di dalam betina. Ini dikenali sebagai "pengikatan" atau "penyimpulan". Walaupun menjadi ciri pengawanan pada kebanyakan kanid, ikatan persanggamaan telah dilaporkan tidak hadir atau sangat singkat (kurang daripada satu minit) pada anjing liar Afrika, mungkin kerana terdapat banyak pemangsa besar di dalam persekitarannya.

Apabila zakar dikunci ke dalam faraj oleh bebuli glans (apabila pembaka "tersimpul"), tingkah laku penujahan berhenti dan jantan biasanya mengangkat tungkai dan mengayunkannya mengatasi belakang betina sambil berpusing arah. Kedua-duanya berdiri dengan hujung belakang yang bersentuhan dan zakar yang terkunci di dalam faraj semasa ejakulasi berlaku, lalu mengurangkan kebocoran air mani dari faraj. Setelah sekian lama, biasanya antara 5 minit dengan 20 minit (tetapi kadang-kadang lebih lama), bebuli glans menyahbengkak, lalu membolehkan pasangan berpisah. Anjing dara dapat menjadi agak tertekan kerana mendapati diri tidak dapat berpisah semasa persanggamaan pertama dan mungkin mencuba untuk menarik diri atau berlari. Pembiak baka anjing kerap mencadangkan bahawa ada kewajaran untuk pengendali mencuba untuk menenangkan anjing mengawan jika anjing menunjukkan keresahan apabila peringkat ini dicapai. Selepas pengawanan, jantan biasanya menjilat zakar dan kulupnya.

## Gestasi dan perinduk

Gestasi pada anjing adalah sepanjang 63 hari, jika diukur dari hari ovulasi. Memandangkan ada kesukaran untuk menentukan tarikh tepat ovulasi, ralat kerap dibuat dalam penghitungan tempoh gestasi. Sperma kanin dapat hidup selama 10 hari hingga 11 hari di dalam oviduktus (tiub Fallopio). Maka, jika betina dibiakbakakan 10 hari sebelum oosit (telur) dapat disenyawakan, ia kelihatan mempunyai tempoh gestasi selama 70 hari. Jika ia dibiakbakakan pada hari oosit dapat disenyawakan, tempoh gestasinya kelihatan selama 60 hari.

Semasa gestasi, banyak perubahan fisiologi adalah serupa dengan yang pada mamalia lain, seperti manusia. Ini menghasilkan anjakan serupa bagi nutrien di dalam darah anjing, terutamanya paras glukosa, paras asid lemak (seperti DHA), dan paras asid amino (seperti BCAA).

Salah satu petua ialah bahawa mamalia menghasilkan anak sebanyak separuh daripada bilangan puting pada ibu. Petua ini diubah pada haiwan bela jinak memandangkan perinduk lebih besar kerap digemari atas sebab ekonomi dan, pada anjing, terutamanya, julat besar bagi saiz dan rupa bentuk memainkan peranan dalam bilangan anak anjing sihat yang dapat dibuntingkan oleh betina. Anjing betina biasanya mempunyai 10 puting, namun ini tidak bermakna bahawa ia dapat semestinya menyediakan nutrisi cukup untuk 10 ekor anak anjing dalam satu perinduk.

Perinduk purata terdiri daripada lima hingga enam ekor anak anjing, walaupun bilangan ini berbeza-beza secara meluas berdasarkan baka anjing. Saiz baka berkorelasi dengan saiz perinduk. Baka katik dan baka kecil berpuratakan tiga hingga empat ekor anak anjing dalam setiap perinduk, dengan saiz perinduk maksimum sebanyak sekitar 5–8 ekor. Baka besar dan baka gergasi berpuratakan 7 ekor anak anjing setiap perinduk tetapi dapat mempunyai saiz perinduk maksimum sebanyak sekitar 15 ekor. Dalam sebuah kajian, anjing belakang permatang Rhodesia mempunyai purata saiz perinduk tertinggi, dengan 8.9 ekor anak anjing setiap perinduk, sementara anjing Pomerania dan pudel mainan mempunyai yang terendah, dengan 2.4 ekor anak anjing setiap perinduk.

Bilangan anak anjing juga berubah seiring dengan usia ibu. Pada baka lebih kecil, kedua-dua usia muda dan usia lanjut dikaitkan dengan saiz perinduk lebih kecil. Pada baka lebih besar, hanya usia lanjut dikaitkan dengan saiz perinduk lebih kecil. Penggunaan permanian beradas juga dikaitkan dengan saiz perinduk lebih kecil, dengan air mani beku yang mempunyai kesan lebih kuat berbanding dengan air mani segar.

Saiz perinduk terbesar yang direkodkan setakat ini ialah seekor mastif Napoli di Manea, England, pada 29 November 2004; perinduk itu mempunyai 24 ekor anak anjing.

Sesetengah baka telah dikembangkan untuk menekankan trait fizikal tertentu melebihi titik yang padanya ia dapat selamat melahirkan perinduk atas usaha sendiri.

Sebuah kajian berskala besar di Norway menunjukkan bahawa, merentasi semua baka, sekitar 4% daripada jumlah anak anjing lahir mati dan 4% lagi mati dalam minggu pertama (mortaliti neonatal awal). Pada usia antara 8 hari dengan 8 minggu, 1% mati. Saiz perinduk, saiz baka, dan usia betina dikaitkan dengan peningkatan risiko. Baka yang berisiko tinggi untuk lahir mati merupakan *dogue* Bordeaux (14.2%), anjing Santo Bernard (12.3%), cau-cau (12.1%), *corgi* Wales Pembroke (11.7%), dan anjing Dalmatia (10.6%). Dalam sebuah kajian, basenji, grehaun Itali, terier Australia, terier gandum berbulu lembut Ireland, dan *bichon* Havana mengalami segelintir lahir mati atau tidak mengalami lahir mati (0%–0.6%). Baka yang berisiko tinggi untuk mortaliti neonatal awal termasuk anjing belakang permatang Rhodesia (11.6%), *dogue* Bordeaux (10.4%), anjing Dalmatia (8.8%), dan anjing gembala Iceland (8.7%), sementara basenji dan terier Tibet tidak mengalami mortaliti neonatal awal dan terier sempadan dan anjing ladang Denmark-Sweden mengalami <1% mortaliti neonatal awal.

Punca lazim bagi mortaliti neonatal awal merupakan jangkitan bakteria, asfiksia janin, dan sindrom anak anjing memudar. Punca lain mungkin termasuk eutanasia elektif kerana kecacatan kongenital atau kegagalan untuk memenuhi piawaian baka.

Kajian berbilang baka lain telah meletakkan kadar lahir mati pada 6.5%–7% dan mortaliti neonatal awal pada 11.5%–19.8%.

### Kemurungan pembiakbakaan dalam
Berdasarkan analisis data tentang 42,855 perinduk *[[dachshund]]*, terdapat penemuan bahawa semakin pekali pembiakbakaan dalam meningkat, semakin saiz perinduk berkurang dan peratusan anak anjing lahir mati meningkat, lantas menunjukkan "kemurungan pembiakbakaan dalam". Kemurungan pembiakbakaan dalam ialah pengurangan kecergasan progeni sebahagian besarnya kerana ekspresi homozigot bagi mutasi resesif mudarat.

Serigala kelabu (*Canis lupus*) dari Taman Negara Isle Royale, Michigan, Amerika Syarikat, merupakan populasi kecil yang amat terbiak baka dalam yang dianggap berada di ambang kepupusan pada tahun 2019. Populasi serigala ini telah mengalami kemurungan pembiakbakaan dalam parah sebahagian besarnya kerana ekspresi homozigot bagi mutasi resesif amat mudarat. Satu lagi populasi yang amat terbiak baka dalam bagi serigala (*Canis lupus*) di Skandinavia juga menderitai kemurungan pembiakbakaan dalam yang sekali lagi diatributkan kepada ekspresi homozigot bagi mutasi resesif mudarat.

### Penghindaran pembiakbakaan dalam
Oleh sebab anjing liar Afrika (*Lycaon pictus*) sebahagian besarnya wujud dalam populasi kecil berpecah, kewujudannya terancam. Penghindaran pembiakbakaan dalam melalui pemilihan pasangan ialah ciri bagi spesies ini dan mempunyai akibat berpotensi penting untuk keterusan populasi. Pembiakbakaan dalam adalah jarang dalam kawanan kelahiran. Simulasi populasi komputer menunjukkan bahawa semua populasi yang terus menghindari pengawanan inses akan menjadi pupus dalam tempoh 100 tahun kerana ketidaktersediaan pasangan tidak berkaitan. Oleh itu, impak pengurangan bilangan pasangan sesuai tidak berkaitan akan berkemungkinan mempunyai impak demografi parah terhadap kebolehhidupan masa hadapan bagi populasi kecil anjing liar.

Serigala merah terutamanya hidup dalam kawanan yang terdiri daripada pasangan pembiakan bermonogami secara sosial dan anak berlainan usia. Dengan menggunakan data jangka panjang tentang serigala merah individu dengan pedigri yang diketahui, terdapat penemuan bahawa pembiakbakaan dalam sesama kerabat darjah pertama adalah jarang. Mekanisme berkemungkinan untuk penghindaran pembiakbakaan dalam ialah trajektori persebaran bebas daripada kawanan kelahiran. Banyak serigala muda meluangkan masa bersendirian atau dalam kawanan kecil tidak membiak yang terdiri daripada individu tidak berkaitan. Penyatuan dua individu tidak berkaitan di dalam wilayah rumah baharu ialah pola utama bagi pembentukan pasangan pembiakan.

Dalam kalangan serigala Habsyah, kebanyakan betina bersebar daripada kawanan kelahiran pada usia sekitar dua tahun dan sesetengah menjadi "pengapung" yang mungkin berjaya berhijrah ke dalam kawanan sedia ada. Pasangan pembiakan paling kerap tidak berkait antara satu sama lain, yang mencadangkan bahawa persebaran bias betina mengurangkan pembiakbakaan dalam.

Serigala kelabu dan rubah Artik juga mempamerkan penghindaran pembiakbakaan dalam.

Ada kelebihan evolusi untuk menghindari pembiakbakaan dalam kerana ini membawa kepada pengurangan kecergasan progeni (kemurungan pembiakbakaan dalam) sebahagian besarnya kerana ekspresi homozigot bagi alel resesif mudarat. Persenyawaan silang antara individu tidak berkaitan biasanya membawa kepada pelitupan bagi alel resesif mudarat pada progeni.

## Isu klinikal
Anjing betina berisiko untuk endometritis dan piometra dalam tempoh postpartum dan selepas estrus atau vaginitis. Tanda dan gejala termasuk demam, ketidakbermayaan, kehilangan selera, dahaga berlebihan, kegelisahan, lelehan faraj berbau tengik yang mungkin berdarah atau tidak, kemandulan, atau ini mungkin tanpa gejala. Jangkitan rahim patut dirawat dengan segera jika disyaki. Bertentangan dengan kepercayaan umum, jangkitan rahim dapat menyerang mana-mana betina utuh, sama ada ia telah dibiakbakakan atau belum dan sama ada ia telah melalui musim pertamanya atau belum walaupun ini adalah lebih lazim semakin anjing menua.

## Pembiakbakaan anjing

### Pengumpulan mani
Faraj tiruan disediakan, iaitu lengan lateks nipis berbentuk kon yang berhujung dengan tiub pengumpulan steril. Bahagian dalam lengan lateks dilincirkan sedikit. Jantan diizinkan menghidu betina dalam estrus. Pembaka berpengalaman sedia bekerjasama dalam proses ini. Pembaka baharu kerap memerlukan galakan dalam bentuk rangsangan manual. Pada umumnya, jantan menaiki punggung betina dan pengumpul cepat-cepat mengarahkan zakar jantan ke dalam lengan lateks. Jantan berejakulasi dan air mani dikumpulkan di dalam tiub. Air mani kemudian ditarik ke dalam pipet nipis panjang.

## Pembiakbakaan silang
Anjing baka pereka ialah anjing baka kacuk yang dibiakbakakan dengan sengaja daripada induk daripada dua baka berasas. Kajian telah menunjukkan bahawa anjing baka silang mempunyai sebilangan trait pembiakan yang diingini. Scott dan Fuller mendapati bahawa betina baka silang merupakan ibu unggul berbanding dengan betina baka tulen, kerana mengeluarkan lebih banyak susu dan memberikan penjagaan lebih baik. Kelebihan ini membawa kepada penurunan mortaliti pada anak; walau bagaimanapun, kualiti anjing sedemikian tidak dapat diramalkan. Sebagai contoh, *labrador* x pudel ("*[[labradoodle]]*") dapat mewarisi lapis bulu sama ada *labrador*, pudel, atau campuran semula.

## Pengembirian dan peneuteran

Pengembirian atau peneuteran merujuk pemandulan haiwan—biasanya melalui pengasian (pembuangan testis jantan) atau ovariohisterektomi (pembuangan ovari dan rahim betina)—untuk menghapuskan kebolehan untuk membiak dan mengurangkan dorongan seks. Pengasian juga telah diketahui mengurangkan agresi pada anjing jantan (dalam sesetengah kes), tetapi pengembirian telah ditunjukkan sekali-sekala meningkatkan agresi pada anjing betina.

Agensi kawalan haiwan di Amerika Syarikat dan ASPCA menasihatkan agar anjing yang tidak diniatkan untuk pembiakbakaan lanjut patut dikembiri atau dineuterkan supaya tidak melahirkan anak anjing yang tidak diingini. Pengembirian dan pengasian dapat mengurangkan risiko penyakit dorongan hormon seperti kanser buah dada, serta tingkah laku dorongan hormon yang tidak diingini. Walau bagaimanapun, masalah perubatan tertentu adalah lebih berkemungkinan selepas peneuteran, seperti inkontinens kencing pada betina dan kanser prostat pada jantan.

Anjing yang ditunjukkan di dalam gelanggang pengakuran tidak diizinkan untuk sama ada dineuterkan atau dikembiri. Ini menyingkirkannya daripada ditunjukkan kerana ia mesti utuh dan tidak berubah.

Anjing dan kucing betina adalah tujuh kali lebih berkemungkinan untuk menghidap tumor buah dada jika tidak dikembiri sebelum kitaran estrus pertama.

Kajian telah menunjukkan bahawa pengembirian atau peneuteran mungkin dikaitkan dengan peningkatan sesetengah akibat kesihatan dan tingkah laku serius sambil mengurangkan yang lain. Kedudukan Persatuan Perubatan Veterinar Amerika (AVMA) tidak memberikan sebarang syor tunggal untuk pengembirian atau peneuteran mahupun untuk satu usia untuk pengembirian atau peneuteran yang lebih kurang optimum berbanding dengan yang lain. Sebaliknya, kedudukan AVMA ialah bahawa pengembirian atau peneuteran ditentukan mengikut kes untuk mentaksir risiko untuk penyakit ortopedik, neoplasia, penyakit pembiakan, kelanjutan usia, dan kawalan populasi untuk setiap individu.

### Betina terubah
Peningkatan agresi dapat ditunjukkan pada betina terubah jika ia pernah menunjukkan agresi sebelum pembedahan pengubahan. Dalam sebuah kajian oleh O'Farrell dan Peachy, anjing betina berusia kurang daripada 11 bulan yang pernah menunjukkan tanda agresi lebih berkemungkinan mengalami peningkatan dari segi agresi selepas dikembiri. Peningkatan agresi ini mungkin kerana perubahan mendadak dari segi kepekatan hormon yang merupakan hasil daripada pengubahan. Walaupun pengembirian anjing betina tidak "mengaruh" agresi, ini dapat meningkatkan agresi dan memudahkan selera sembarangan pada betina terubah muda dan dapat termasuk pengambilan makanan dengan cepat atau penelanan item berkaitan dengan makanan seperti sampah.

### Jantan terubah
Dalam hampir 2/3 daripada jumlah kes yang melibatkan agresi antara anjing, pengasian dapat membantu untuk mengurangkan agresi. Pengasian juga mengurangkan trait tingkah laku tipikal jantan lain seperti naik punggung, merayau, dan penandaan kencing. Namun, sesetengah kajian telah menunjukkan bahawa isu tingkah laku jantan seperti naik punggung, merayau, dan penandaan kencing masih wujud pada jantan terubah. Sesetengah orang telah melaporkan selepas mengubah anjing jantan mereka bahawa tingkah laku seperti merayau, naik punggung, dan penandaan kencing tidak mengubah tingkah laku. Agresi mungkin meningkat, kerana pengurangan testosteron mungkin membawa kepada isu emosi dan anjing menjadi lebih berkemungkinan untuk bertindak balas secara agresif apabila berasa terancam. Anak anjing jantan yang dineuterkan pada usia antara 7 minggu dengan 10 minggu adalah tiga kali kurang berkemungkinan untuk memaparkan masalah tingkah laku, berbanding dengan kanin yang dineuterkan pada usia 6 bulan atau lebih tua. Anjing yang paling agresif secara dominan merupakan jantan, yang menyebabkan ramai orang meneuterkan anjing pendamping jantan mereka. Pembuangan testosteron dapat mengurangkan keamatan tindak balas kanin terhadap rangsangan. Testosteron tidak menyebabkan tingkah laku berlaku, tetapi ketidakhadirannya mungkin mengurangkan kejadian tingkah laku "buruk".

## Lihat juga
* Kilang anak anjing
* Penternakan
* Tingkah laku pembiakan anjing
* Tingkah laku seks jakal keemasan
* Tingkah laku seks koyote
* Tingkah laku seks rubah merah
* Tumor kelamin boleh pindah anjing

## Rujukan

## Bacaan lanjut

* 
*